text: Nye fængselsbetjente søges
  08 juni 2016 kl. 18.09
  Kriminalforsorgen søger nye elever til uddannelsen som fængselsbetjent.
  Der mangler mellem 200 og 300 fængselsbetjente i Danmark, så der er stort behov for at uddanne flere.
  I Syddanmark anslår man at tallet er 50.
  Problemet er, at der ikke er så mange ansøgere til uddannelsen. Det forsøger Kriminalforsorgen nu at ændre.
  Onsdag aften er der hvervemøde i Sdr. Omme Fængsel.
  Vi skal tænke over, at det er de indsattes hjem. Jeg roder ikke, og går ikke med sko i sengen.
  
  Sabine Mittag er fængselsbetjent i Sdr. Omme Fængsel. Hun ved sjældent, hvad der venter, når hun er på vagt.
  Hun laver for eksempel eftersyn på stuerne, hvor hun ser efter piller, hash og kontanter.
  - Man skal åbne alle ting, for det kan være gemt i alt muligt, siger Sabine Mittag til TV SYD.
  Det kan være grænseoverskridende at rode i folks private ting. Men det er en del af jobbet.
  - De fleste har forståelse for det, for de ved, at det er en del af vores arbejde. Men det afhænger også af, hvordan man efterlader stuen. Vi skal tænke over, at det er de indsattes hjem. Jeg roder ikke, og går ikke med sko i sengen, forklarer fængselsbetjenten.
  Ligeledes scanner fængselsbetjentene for ulovlige mobiltelefoner.
  - Det er mest effektivt, at vi bruger scanneren om natten. For der er de indsatte låst inde, der tager de oftest mobiltelefonen frem og der kan de ikke se, at vi kommer med scanneren, slutter Sabine Mittag.
  Så ingen indsatte ved, hvad natten eller morgendagen bringer. Hvor mange nye fængselsbetjente hvervemødet bringer, det må de kommende dage vise.
  De er optagelse på uddannelsen fire gange om året. Næste gang er i løbet af efteråret.
  